Document ID: 32007R0288

REGULAMENTUL (CE) NR. 288/2007 AL COMISIEI
din 16 martie 2007
de stabilire a unor măsuri tranzitorii de adoptat, având în vedere aderarea Bulgariei și a României, privind cerințele de acordare a restituirilor la export pentru anumite produse lactate și produse din ouă, în conformitate cu Regulamentul (CE) nr. 1043/2005
COMISIA COMUNITĂȚILOR EUROPENE,
având în vedere Tratatul de aderare a Bulgariei și a României,
având în vedere Actul de aderare a Bulgariei și a României, în special articolul 41 alineatul (1),
întrucât:
(1)
Articolul 52 alineatul (4) din Regulamentul (CE) nr. 1043/2005 al Comisiei din 30 iunie 2005 de punere în aplicare a Regulamentului (CE) nr. 3448/93 al Consiliului în ceea ce privește regimul de acordare a restituirilor la export pentru anumite produse agricole exportate sub formă de mărfuri care nu sunt incluse în anexa I la tratat, precum și criteriile de stabilire a cuantumurilor sumelor respective (1) prevede că acordarea de restituiri la export pentru anumite produse lactate și produse din ouă este condiționată de respectarea de către acestea a cerințelor relevante prevăzute în Regulamentul (CE) nr. 852/2004 al Parlamentului European și al Consiliului din 29 aprilie 2004 privind igiena produselor alimentare (2) și în Regulamentul (CE) nr. 853/2004 al Parlamentului European și al Consiliului din 29 aprilie 2004 de stabilire a unor norme specifice de igienă care se aplică alimentelor de origine animală (3). În special, în conformitate cu articolele 4 și 5 din Regulamentul (CE) nr. 853/2004, produsele trebuie să fie preparate în unități desemnate și să respecte cerințele specifice de aplicare a mărcii de sănătate.
(2)
Decizia 2007/30/CE a Comisiei din 22 decembrie 2006 de stabilire a unor măsuri tranzitorii pentru comercializarea anumitor produse de origine animală obținute în Bulgaria și România (4) prevede măsuri destinate să faciliteze tranziția de la regimul existent în statele respective la cel care rezultă din aplicarea legislației comunitare în domeniul veterinar. În conformitate cu articolul 3 din decizia menționată, statele membre autorizează, de la 1 ianuarie până la 31 decembrie 2007, comercializarea produselor obținute în unitățile din Bulgaria și România autorizate să exporte în Comunitate produse lactate și produse din ouă înainte de data aderării, cu condiția ca produsele respective să poarte marca de sănătate pentru export în Comunitate a unității în cauză și să fie însoțite de un document care să ateste că au fost produse în conformitate cu Decizia 2007/30/CE.
(3)
Prin urmare, trebuie prevăzută o derogare de la dispozițiile articolului 52 alineatul (4) din Regulamentul (CE) nr. 1043/2005, fără a aduce atingere aplicării altor dispoziții ale regulamentului menționat, precum și o dispoziție conform căreia mărfurile care sunt în conformitate cu articolul 3 din Decizia 2007/30/CE și sunt autorizate pentru comercializare în perioada 1 ianuarie-31 decembrie 2007 ar trebui să fie eligibile pentru restituire la export.
(4)
Măsurile prevăzute în prezentul regulament sunt conforme cu avizul Comitetului de gestionare a problemelor orizontale privind schimburile de produse agricole transformate neincluse în anexa I la tratat,
ADOPTĂ PREZENTUL REGULAMENT:
Articolul 1
Prin derogare de la articolul 52 alineatul (4) din Regulamentul (CE) nr. 1043/2005, mărfurile obținute înainte de data aderării în unitățile din Bulgaria și România autorizate să exporte în Comunitate înainte de data aderării și exportate din Comunitate în perioada cuprinsă între data aderării și 31 decembrie 2007 sunt eligibile pentru restituire la export, cu condiția să îndeplinească cerințele prevăzute la articolul 3 literele (a) și (b) din Decizia 2007/30/CE.
Articolul 2
Prezentul regulament intră în vigoare la data publicării în Jurnalul Oficial al Uniunii Europene.
Prezentul regulament se aplică declarațiilor de export acceptate de la 1 ianuarie până la 31 decembrie 2007.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 16 martie 2007.

Labels: 17
3
6
18
15